Den gamle vandmølle ved Dorf bliver nu restaureret. Der er blevet søgt og fundet knapt en million til arbejdet, som foregår med nænsom håndkraft, for ikke at skade det gamle sted. Alt der kan bevares skal bevares.

Vandmøllen blev oprindeligt opført i 1600 tallet, så det er ikke så underligt at den gamle vandmølle trænger til en kærlig hånd. - Vi har blandt andet mursten der er helt løse i fugerne, som man er nødt til at pille ud, siger Pedel, Børge Lund Madsen, fra Museerne i Brønderslev Kommune. Renoveringen af den gamle fredede vandmølle koster tæt på en million kroner. - Det er en kulturarv, som vi skal bevare. Det er det ene. Det næste er, at vi meget gerne vil gøre det til et oplevelsescenter , siger formanden for Museerne i Brønderslev Kommune, Ove Thomsen. Dorf mølle har udover vandmøllen også den nye vindmølle, der blev renoveret sidste år.